Havlicek je ukrao loptu

"**Havlicek je ukrao loptu!**" (engl. "Havlicek stole the ball!") je slavni povik radijskog komentatora Johnnyja Mosta s utakmice Boston Celticsa i Philadelphia 76ersa odigrane 15. travnja 1965. godine u sklopu finala Istočne divizije u doigravanju NBA lige. Povik je bio reakcija na ukradenu loptu Johna Havliceka u posljednjim sekundama tijesne utakmice, što se pokazao kao ključni potez koji je Celticsima osigurao pobjedu i kasniji naslov prvaka.

Mostov slavni poklik danas se smatra "najpoznatijim radijskim povikom u historiji košarke" te jednim od najpoznatijih momenata u historiji sporta.

## Pozadina

Kao prvaci tadašnje Istočne divizije, Boston Celticsi su automatski imali plasman u divizijsko finale, gdje ih je čekao pobjednik susreta između Philadelphia 76ersa i Cincinnati Royalsa. Celticsi su bili uvjerljivi pobjednici regularnog dijela sezone, a zvijezda ove utakmice, John Havlicek, igrao je svoju treću sezonu u klubu, s kojim je već imao dva naslova prvaka. Trener Red Auerbach imao je šampionsku momčad u kojoj su, osim Havliceka, igrali još i legendarni centar Bill Russell, ali i drugi izvrsni igrači kao što su Tom Heinsohn, Sam Jones, K.C. Jones, John Thompson i Satch Sanders, sve budući članovi Kuće slavnih. Auerbach je često naglašavao kako je upravo Havlicek jezgra te momčadi.

Kako se ispostavilo, u finalnoj utakmici igrat će protiv 76ersa, koji su s 3:1 pobijedili Royalse. Rivali iz Philadelphije bili su predvođeni Wilton Chamberlainom, koji je te sezone došao iz San Francisco Warriorsa i tako oživio veliko rivalstvo s Billom Russellom. Chamberlain je ranije igrao za momčad Philadelphia Warriorsa, prije nego su se preselili u Californiju, tako da je uživao status lokalnog junaka u Philadelphiji. Uz Chamberlaina, 76ersi su imali i druge jake igrače, poput Hala Greera i Cheta Walkera.

Kada je finalna serija krenula, Celticsi i 76ersi su pobjeđivali na domaćem terenu te je tako serija, koja se igrala na sedam utakmica, došla do rezultata 3:3 pred odlučujuću utakmicu. Finale serije igralo se 15. travnja 1965. u Boston Gardenu, pred nešto manje od 14,000 gledatelja. Celticsi su imali deficit od jednog poena na poluvremenu, ali su okrenuli rezultat u trećoj četvrtini i imali ugodnih 11 poena prednosti u posljednjim minutama utakmice; Sam Jones i Havlicek bili su zaslužni za više od polovice od 110 poena što su ih Celticsi postigli u toj utakmici. U naletu kasnih poena, Chamberlain je preuzeo inicijativu i smanjio rezultat na 110:109 za Celticse pet sekundi prije kraja utakmice. Nakon što je Chamberlain smanjio, Celticsi su imali loptu i, kako se činilo, posljednji napad. Bill Russell je uzeo loptu kako bi ju izveo i trebao je samo dobaciti loptu do bilo kojeg svog igrača i 76ersi ne bi imali vremena oduzeti loptu bez prekršaja i organizirati napad. Russell je ciljao na dubinsku loptu, ali je lopta pri izbačaju udarila u jednu od žica koje su držale koš, tako da je Celticsima dosuđeno pogrešno izvođenje i tako su 76ersi dobili priliku za pobjedu ispred koša Celticsa, pet sekundi prije kraja utakmice.

## Ključni trenutak

Philadelphia je dala loptu beku Halu Greeru kako bi ju izveo. Greer je, dakako, prvo tražio Chamberlaina, ali visoki Russell dobro ga je čuvao i tako osujetio Greerovu namjeru. Tako je Greerov najbolji izbor postao Chet Walker, krilo 76ersa, kojeg je čuvao Havlicek. Havlicek je bio nekoliko koraka ispred Walkera i tako Greeru dao mogućnost boljeg dodavanja. Igrač ima samo pet sekundi da izvede loptu nakon tehničke pogreške suprotne ekipe, a kako je znao da je Greer izgubio vrijeme tražeći Chamberlaina, Havlicek je tiho brojao do četiri i anticipirao Greerovo dodavanje te je u ključnom trenutku skočio prema loptu. Greerov visoki lob je tako presječen kada je Havlicek desnom rukom u skoku odbio loptu, koju je spremno uhvatio Sam Jones. Jones je držao loptu do kraja i sa zvukom sirene ju dodao Havliceku, koji opalio prema košu i tako potrošio ostatak vremena, odnosno osigurao Celticsima pobjedu protiv velikih rivala i ulazak u finale, gdje će pobijediti Los Angeles Lakerse.

Bostonov službeni komentator, Johnny Most, prokomentirao je ovaj trenutak na sljedeći način, a njegove se riječi danas smatraju najslavnijim povikom u historiji košarke:

Greer će vratiti loptu u igru. Šalje je duboko, ali  Havlicek je krade! Do Sama Jonesa! **Havlicek je ukrao loptu!** Gotovo je! Sve je gotovo! Navijači su nasrnuli na Johnnyja Havliceka! Gotovo je! Johnny Havlicek ukrao je loptu!

Nakon sirene, oduševljeni navijači Bostona pohrlili su na teren i okružili Havliceka te ga podigli na ramena i paradirali s njim po parketu.

## Ostavština

Ova ukradena lopta predstavlja jedan od najvećih trenutaka u historiji NBA lige. *[[Sports Illustrated]]* ga je stavio na 61. mjesto najvećih trenutaka u historiji svih sportova. Historijsko društvo Nove Engleske nazvalo je ovo najvećim trenutkom u historiji prijenosa košarkaških utakmica.

Havlicek će nastaviti svoju briljantnu karijeru u Celticsima te će postati najbolji strijelac kluba s 26,395 poena i rekordnih 1,270 odigranih utakmica. Godine 1984. primljen je u Kuću slavnih.

Utakmica je i obilježila i karijeru Johnnyja Mosta, koji će biti stalni komentator Celticsa sve do svog umirovljenja 1990. godine. Među popisom umirovljenih brojeva u dvorani Boston Celticsa, nalazi se i mikrofon kao počast legendarnom Mostu. Most je posthumno dobio Medijsku nagradu Curt Gowdy od strane Kuće slavnih za svoj doprinose prijenosima košarkaških utakmica, među koje spada i ovaj slavni povik.

## Reference

## Vanjske veze
* Komemorativni video povodom 50. obljetnice slavnog trenutka